Kondors en Alligators met sewentigtalle oorvalMet sewentigtalle teen hulle aangeteken, was dit glad nie ŉ goeie Saterdag vir Chili se Kondors en Paraguay se Alligators op die rugbyveld nie. Die toerspan van die Nieu-Seelandse Maori’s het Chili in Santiago met 73-0 verpletter; ŉ besoekende Suid-Amerikaanse Vyftiental het Paraguay in Asunción met 75-22 verniel. Dit was duidelik dat daar nog baie water in die see sal moet loop voor dié twee Suid-Amerikaanse lande selfs op die tweede vlak van wêreldrugby sal kan saamgesels. Die Kondors het skaars ŉ kwartier teen die Maori’s stand gehou voor hulle met skouspelagtige rugby van die veld af gevee is. Die wenspan het 11 drieë gedruk, drie daarvan deur die flank Mitch Harpik, en die losskakel Otere Black het 14 punte met sewe doelskoppe behaal. Die Suid-Amerikaanse span, saamgestel uit spelers van Argentinië, Uruguay en Columbia, het insgelyks 11 drieë gedruk, waarvan Domingo Miotti tien verdoel het om 20 punte aan te teken. In teenstelling met die Maori’s het die wenspan in hierdie geval in die eerste kwartier al vier keer gaan druk.